La Secretaria General de l'Esport i de l'Activitat Física promou i organitza l'activitat de l'esport universitari, conjuntament amb les entitats i els organismes públics que tenen competències en aquest camp.
L'esport universitari és l'esport practicat en l'àmbit universitari i organitzat pels serveis de esports de cada universitat en les diferents vessats: competició, recreació, salut, etc.
La Llei de l'Esport preveu que correspon a cada universitat organitzar i fomentar l'activitat física i esportiva de la seva comunitat, al mateix temps que estableix que els clubs que es formin entre els universitaris practicants de l'esport s'han d'inscriure al Registre d'Entitats Esportives de la Generalitat de Catalunya i, si aquests volen prendre part en competicions oficials d'àmbit federatiu, s'han d'afiliar a la federació catalana corresponent en la modalitat esportiva que els interessi.
La Secretaria General de l'Esport i de l'Activitat Física, mitjançant el Consell Català de l'Esport, el Consell Interuniversitari de Catalunya i les Universitats Catalanes, l'any 2013 va impulsar l'elaboració del Pla Estratègic d'Esport Universitari de Catalunya 2013-2020 (endavant PEUC), amb l'objectiu principal de consolidar la integració efectiva de l'esport universitari en el conjunt del sistema esportiu català i incrementar la participació dels universitaris en les activitats fisicoesportives enteses com a part important de la seva formació integral.
El procés d'elaboració del PEUC va comptar amb la participació de més de 60 persones expertes d'administracions i entitats en representació de diferents àmbits esportius vinculats d'una manera o altra a l'activitat de l'esport universitari.
El Pla Estratègic d'Esport Universitari desenvolupa actuacions amb la intenció de fomentar aspectes que permetin millorar la transversalitat amb els diferents àmbits que s'esdevenen al voltant de l'esport universitari (les activitats, la salut, la formació, la recerca, els equipaments, etc.).
L'any 2014 s'acordà la creació de dues comissions especifiques:
L'Esport Català Universitari (ECU) és l'ens que agrupa totes les universitats catalanes i mitjançant el qual es coordinen els Campionats de Catalunya Universitaris.
L'ECU té com objectiu bàsic el foment de la pràctica esportiva entre els membres de les comunitats de les diferents universitats catalanes (estudiants, personal docent i investigador PDI i personal d'administració i serveis PAS), mitjançant competicions esportives i la promoció dels valors i l'esperit esportiu dels seus participants, així com la implicació de les diferents entitats i organismes implicats en l'esport universitari.
Cada curs acadèmic o exercici pressupostari, una universitat, del total de les 12 catalanes que formen part de l'Esport Català Universitari -ECU, per un sistema rotatiu acordat per unanimitat, és l'encarregada de coordinar l'organització dels Campionats de Catalunya Universitaris, les competicions que s'estableixen dins de l'àmbit interuniversitari.
El Consell Català de l'Esport atorga anualment una subvenció destinada a l'organització d'activitats d'esport universitari (Campionats de Catalunya Universitaris, Cursa UniRun, etc.), un ajut que recau en la universitat de l'ECU que té aquesta tasca.
El Consell Català de l'Esport de la Generalitat de Catalunya, mitjançant la intervenció del Centre d'Alt Rendiment de Sant Cugat i el mateix Servei d'Atenció a l'Esportista (SAE), té signats convenis de col·laboració amb diferents universitats catalanes pels quals s'estableixen programes de tutoria i seguiment a esportistes d'alt nivell català que cursen estudis universitaris, per tal de facilitar la conciliació de l'esport amb la tasca acadèmica.
Igualment, el Consejo Superior de Deportes preveu, mitjançant resolució anual al BOE, subvencions per a les universitats que tenen programes propis d'ajuts a esportistes d'alt nivell estatal.
El Consejo Superior de Deportes (CSD), juntament amb les universitats, és l'encarregat de coordinar les activitats esportives d'àmbit estatal, col·labora en la promoció esportiva en els centres universitaris i és el responsable de la participació universitària en competicions internacionals.
Aquestes funcions les du a terme mitjançant el Comité Español del Deporte Universitario (CEDU).
Els Campionats d'Espanya Universitaris (CEU ) són convocats anualment per la Presidència del Consejo Superior de Deportes mitjançant resolució al BOE i estableix el programa esportiu i les condicions que regulen les subvencions anuals per a les universitats participants.
Les mateixes universitats que hi participen són les responsables d'inscriure els seus esportistes seleccionats.
El Consejo Superior de Deportes (CSD) és el responsable a l'Estat espanyol de la participació universitària en competicions internacionals mitjançant el Comité Español del Deporte Universitario (CEDU), que és membre associat de la Federació Internacional d'Esport Universitari (FISU) i de l'Associació Europea d'Esport Universitari (AEDU).
El mateix CEDU és responsable de coordinar i organitzar la participació espanyola en les competicions i activitats internacionals.